MT Il-Ġurnal Uffiċjali tal-Unjoni Ewropea L 122/1

REGOLAMENT TA' IMPLIMENTAZZJONI TAL-KUMMISSJONI (UE) 2016/703

tal-11 ta' Mejju 2016

li jimponi dazju antidumping definittiv fuq importazzjonijiet ta' ċerti mekkaniżmi tal-illegar bl-anelli li joriġinaw fir-Repubblika tal-Poplu taċ-Ċina wara rieżami tal-iskadenza skont l-Artikolu 11(2) tar-Regolament (KE) Nru 1225/2009

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”) u b'mod partikolari l-Artikolu 11(2) tiegħu,

Wara li kkonsultat l-Istati Membri,

Billi:

A. PROĊEDURA

1. Miżuri fis-seħħ

(1) Bir-Regolament (KE) Nru 119/97 (2), il-Kunsill impona dazju antidumping definittiv li varja minn 32,5 % għal 39,4 % fuq importazzjonijiet ta' ċerti mekkaniżmi tal-illegar bl-anelli (ring binder mechanisms, “RBMs”) li joriġinaw fir-Repubblika tal-Poplu taċ-Ċina (“ir-RPĊ” jew “il-pajjiż konċernat”) u l-Malasja. Dawn ir-rati ta' dazju kienu applikabbli fuq l-RBMs li ma għandhomx 17 jew 23 ċirku, waqt li l-RBMs bi 17 u 23 ċirku kienu soġġetti għal dazju ugwali għad-differenza bejn il-prezz minimu ta' importazzjoni (PMI ta' EUR 325 għal kull 1 000 biċċa) u l-prezz liberu fil-fruntiera tal-Unjoni li ma għaddiex mid-dwana kull meta dan tal-aħħar kien ikun anqas mill-PMI.

(2) Bir-Regolament (KE) Nru 2100/2000 (3), il-Kunsill emenda u żied id-dazji msemmija hawn fuq għal ċerti RBMs li ma għandhomx 17 jew 23 ċirku, wara investigazzjoni ta' kontra l-assorbiment skont l-Artikolu 12 tar-Regolament bażiku. Id-dazji emendati varjaw minn 51,2 % sa 78,8 %.

(3) Wara investigazzjoni kontra ċ-ċirkomvenzjoni skont l-Artikolu 13 tar-Regolament bażiku, bir-Regolament (KE) Nru 1208/2004 (4), il-Kunsill estenda l-miżuri antidumping definittivi għal importazzjonijiet ta' ċerti RBMs konsenjati mill-Vjetnam, kinux iddikjarati li ġejjin mill-Vjetnam jew le.

(4) Wara talba minn żewġ produtturi tal-Unjoni nbdiet reviżjoni ta' skadenza skont l-Artikolu 11(2) tar-Regolament bażiku f'Jannar 2002 (5) u, bir-Regolament (KE) Nru 2074/2004 (6) il-Kunsill estenda l-miżuri antidumping definittivi. Ma waslet l-ebda talba għal reviżjoni rigward il-miżuri applikabbli għall-Malasja, li b'konsegwenza skadew f'Jannar 2002.

(5) Wara investigazzjoni kontra ċ-ċirkomvenzjoni skont l-Artikolu 13 tar-Regolament bażiku, bir-Regolament (KE) Nru 33/2006 (7), il-Kunsill estenda l-miżuri antidumping definittivi għal importazzjonijiet ta' ċerti RBMs konsenjati mir-Repubblika Demokratika tal-Poplu tal-Laos, kinux iddikjarati li oriġinaw mil-Laos jew le.

(6) Bir-Regolament (KE) Nru 818/2008 (8), il-Kunsill estenda l-kamp ta' applikazzjoni tal-miżuri għal ċerti RBMs xi ftit modifikati bħala riżultat ta' investigazzjoni kontra ċ-ċirkomvenzjoni.

(7) Wara talba minn produttur tal-Unjoni, f'Settembru 2008 ingħata bidu għal rieżami tal-iskadenza skont l-Artikolu 11(2) tar-Regolament bażiku u, bir-Regolament ta' Implimentazzjoni (UE) Nru 157/2010 (9) il-Kunsill estenda l-miżuri antidumping definittivi għal perjodu ta' ħames snin (“il-miżuri fis-seħħ”).

(8) Barra minn hekk, wara investigazzjoni antidumping skont l-Artikolu 5 tar-Regolament bażiku, ġie impost dazju antidumping definittiv fuq l-importazzjonijiet ta' ċerti mekkaniżmi tal-illegar bl-anelli li joriġinaw mit-Tajlandja permezz tar-Regolament ta' Implimentazzjoni tal-Kunsill (UE) Nru 792/2011 (10).

2. Talba għal rieżami ta' skadenza

(9) Wara li ġiet ippubblikata notifika tal-iskadenza imminenti (11) tal-miżuri antidumping fis-seħħ fuq l-importazzjonijiet ta' RBMs li joriġinaw fir-RPĊ u dawk kunsinjati mill-Vjetnam u mir-Repubblika Demokratika tal-Poplu tal-Laos, sew jekk iddikjarati li joriġinaw mill-Vjetnam u r-Repubblika Demokratika tal-Poplu tal-Laos rispettivament jew le, il-Kummissjoni rċeviet fis-26 ta' Novembru 2014 talba għall-bidu ta' rieżami ta' skadenza ta' dawn il-miżuri skont l-Artikolu 11(2) tar-Regolament bażiku.

(10) It-talba ġiet ippreżentata mill-produttur tal-Unjoni Ring Alliance Ringbuchtechnik GmbH (“l-ilmentatur”) li jirrappreżenta iktar minn 25 % (12) tal-produzzjoni totali ta' RBMs tal-Unjoni. It-talba kienet ibbażata fuq ir-raġuni li l-iskadenza tal-miżuri aktarx kienet tirriżulta f'kontinwazzjoni jew rikorrenza ta' dumping u ħsara lill-industrija tal-Unjoni.

3. Bidu ta' rieżami ta' skadenza

(11) Billi ddeterminat, wara li kkonsultat mal-Kumitat Konsultattiv, li kien hemm biżżejjed evidenza għall-bidu ta' rieżami ta' skadenza, fil-25 ta' Frar 2015, il-Kummissjoni ħabbret, permezz ta' avviż ippubblikat f'Il-Ġurnal Uffiċjali tal-Unjoni Ewropea (13) (“in-Notifika ta' bidu”), il-bidu ta' rieżami ta' skadenza skont l-Artikolu 11(2) tar-Regolament bażiku.

4. Perjodi rilevanti koperti mill-investigazzjoni tar-rieżami tal-iskadenza

(12) L-investigazzjoni tal-probabbiltà ta' kontinwazzjoni jew rikorrenza ta' dumping u ħsara kopriet il-perjodu mill-1 ta' Jannar 2014 sal-31 ta' Diċembru 2014 (“il-perjodu ta' investigazzjoni tar-rieżami” jew “PIR”).

(13) L-istħarriġ dwar ix-xejriet rilevanti għall-valutazzjoni tal-probabbiltà ta' kontinwazzjoni jew rikorrenza ta' ħsara kopra l-perjodu mill-1 ta' Jannar 2011 sa tmiem il-perjodu tal-investigazzjoni tar-rieżami (“il-perjodu kkunsidrat”).

5. Partijiet ikkonċernati mill-investigazzjoni

(14) Fin-Notifika ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni speċifikament infurmat lill-ilmentatur, lil produtturi magħrufa oħrajn tal-Unjoni, lill-produtturi esportaturi magħrufa fir-RPĊ u lill-awtoritajiet tar-RPĊ, lil importaturi, fornituri u utenti, kummerċjanti magħrufa, kif ukoll lill-assoċjazzjonijiet meqjusa bħala kkonċernati dwar il-bidu tal-investigazzjoni, u stednithom jieħdu sehem.

(15) Il-partijiet interessati kellhom l-opportunità li jikkummentaw dwar il-ftuħ tal-investigazzjoni u li jitolbu seduta ta' smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali.

(16) Fil-kuntest tal-bidu tar-rieżami ta' skadenza, ħadd mill-partijiet interessati ma talab seduta ta' smigħ mas-servizzi tal-Kummissjoni u/jew mal-Uffiċjal tas-Seduta fil-proċedimenti kummerċjali.

6. Produtturi f'pajjiżi analogi

(17) Fin-Notifika ta' Bidu, il-Kummissjoni infurmat lill-partijiet interessati li hija pprevediet lill-Indja, lit-Tajlandja u lill-Kambodja bħala pajjiżi terzi b'ekonomija tas-suq skont it-tifsira tal-Artikolu 2(7)(a) tar-Regolament bażiku. Għalhekk, il-Kummissjoni infurmat ukoll lill-produtturi fl-Indja, it-Tajlandja u l-Kambodja dwar it-tnedija u stednithom sabiex jipparteċipaw.

7. Kampjunar

(18) Fin-Notifika ta' Bidu, il-Kummissjoni indikat li hija tista' tieħu kampjuni mill-importaturi tal-Unjoni u l-produtturi esportaturi Ċiniżi skont l-Artikolu 17 tar-Regolament bażiku.

(a) Kampjunar ta' importaturi tal-Unjoni

(19) Biex tiddeċiedi jekk il-kampjunar kienx meħtieġ u jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta' Bidu.

(20) Żewġ importaturi mhux relatati pprovdew l-informazzjoni mitluba u qablu li jkunu inklużi fil-kampjun. Minħabba n-numru żgħir, il-Kummissjoni ddeċidiet li l-kampjunar ma kienx meħtieġ. Sussegwentement, wieħed miż-żewġ importaturi waqaf jikkoopera.

(b) Il-kampjunar ta' produtturi esportaturi fir-RPĊ

(21) Biex tiddeċiedi jekk il-kampjunar kienx meħtieġ, u jekk iva, biex tagħżel kampjun, il-Kummissjoni talbet lill-produtturi esportaturi kollha fir-RPĊ (jiġifieri 17-il kumpanija) sabiex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tar-RPĊ għall-Unjoni Ewropea biex tidentifika u/jew tikkuntattja produtturi esportaturi oħra, jekk ikun hemm, li jistgħu jkunu interessati li jipparteċipaw fl-investigazzjoni.

(22) Produttur esportatur Ċiniż wieħed biss inizjalment resaq biex jipprovdi l-informazzjoni mitluba fil-formola tal-kampjunar. Għalhekk, ma kienx meħtieġ kampjun. Sussegwentement, dan il-produttur esportatur ma kompliex jikkoopera.

8. Tweġibiet tal-kwestjonarju

(23) Il-Kummissjoni bagħtet kwestjonarji lill-produtturi tal-Unjoni u lill-importaturi, kummerċjanti u utenti mhux relatati, li kienu għarrfuha bil-preżenza tagħhom fil-limiti taż-żmien stabbiliti fin-Notifika ta' Bidu.

(24) Wieħed mill-importaturi mhux relatati tal-Unjoni ddeċieda li ma jkomplix il-kooperazzjoni tiegħu wara r-risposta inizjali għall-kwestjonarju.

(25) L-uniku produttur esportatur Ċiniż li għarraf lill-Kummissjoni bil-preżenza tiegħu rrisponda l-kwestjonarju li ntbagħat. Il-produttur esportatur Ċiniż sussegwentement għarraf lill-Kummissjoni bid-deċiżjoni tiegħu li ma jibqax jikkoopera fl-investigazzjoni. Il-Kummissjoni għarrfet lill-produttur esportatur Ċiniż u lill-awtoritajiet Ċiniżi dwar l-intenzjoni tagħha li tapplika l-Artikolu 18 tar-Regolament bażiku u li tibbaża s-sejbiet tal-investigazzjoni tagħha fuq il-fatti disponibbli.

9. Żjarat ta' verifika

(26) Il-Kummissjoni fittxet u vverifikat l-informazzjoni kollha li qieset bżonjuża għad-determinazzjoni tal-probabbiltà ta' kontinwazzjoni jew rikorrenza ta' dumping u ħsara u biex tivvaluta jekk l-impożizzjoni ta' miżuri tmurx kontra l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku saru fil-bini tal-kumpaniji li ġejjin: (a) Produtturi tal-Unjoni — Ring Alliance Ringbuchtechnik GmbH, Vjenna, l-Awstrija u Oroszlany, l-Ungerija; — I.M.L. Industria Meccanica Lombarda S.r.l., Offanengo, l-Italja (b) Importatur relatat — Bensons International Systems B.V, Nijkerk, in-Netherlands (c) Produttur f'pajjiż analogu — Sure Success, Sihanoukville, il-Kambodja

B. IL-PRODOTT IKKONĊERNAT U L-PRODOTT SIMILI

1. Il-prodott ikkonċernat

(27) Il-prodott ikkonċernat huwa ċerti mekkaniżmi tal-illegar bl-anelli li jikkonsistu f'żewġ folji jew fili tal-azzar b'tal-inqas erba' nofs anelli magħmula b'fil tal-azzar imwaħħal magħhom, u li jinżammu flimkien b'għatu tal-azzar. Dawn jistgħu jinfetħu billi tiġbed in-nofs anelli jew permezz ta' mekkaniżmu ta' azzjonar żgħir tal-azzar imwaħħal mal-mekkaniżmu tal-illegar bl-anelli. L-anelli jista' jkollhom forom differenti; l-aktar komuni huma tondi jew f'forma ta' D (“il-prodott ikkonċernat”). Bħalissal-RBMs huma klassifikati taħt il-kodiċi NM ex 8305 10 00. Il-mekkaniżmi tat-tip lever-arch (“LAM”) ikklassifikati taħt l-istess kodiċi NM ma ġewx inklużi fl-ambitu tal-prodott ikkonċernat.

(28) L-RBMs jintużaw biex isiru fajls tal-uffiċċju miksijin bil-karta, il-kartun, u l-plastik, fajls tal-preżentazzjoni u fajls oħrajn illegati.

(29) Matul il-PIR inbiegħet kwantità kbira ta' tipi differenti ta' RBMs fl-Unjoni. Id-differenzi bejn dawn it-tipi kienu jikkonsistu fil-wisa' tal-bażi, fit-tip tal-mekkaniżmu, fin-numru taċ-ċrieki, fis-sistema ta' ftuħ, fil-kapaċità nominali ta' kemm jieħdu karti, fid-dijametru taċ-ċrieki, fil-forma taċ-ċrieki, fit-tul u fl-ispazju bejn iċ-ċrieki. Billi t-tipi kollha għandhom l-istess karatteristiċi fiżiċi u tekniċi bażiċi u, f'ċerti limiti, huma interkambjabbli, ġie stabbilit li l-RBMs kollha jikkonsistu fi prodott wieħed għall-finijiet tal-proċediment attwali.

2. Prodott simili

(30) L-investigazzjoni wriet li dawn il-prodotti għandhom l-istess karatteristiċi fiżiċi u kimiċi bażiċi kif ukoll l-istess użi bażiċi: — il-prodott ikkonċernat; — il-prodott magħmul u mibjugħ fis-suq domestiku tal-pajjiż ikkonċernat; — il-prodott magħmul u mibjugħ fl-Unjoni mill-industrija tal-Unjoni. Il-Kummissjoni kkonkludiet li dawn il-prodotti huma għaldaqstant prodotti simili skont it-tifsira tal-Artikolu 1(4) tar-Regolament bażiku.

C. IL-PROBABBILTÀ TA' KONTINWAZZJONI JEW RIKORRENZA TA' DUMPING

1. Kummenti preliminari

(31) Skont l-Artikolu 11(2) tar-Regolament bażiku, il-Kummissjoni eżaminat jekk ikunx probabbli li l-iskadenza tal-miżuri eżistenti twassal għal kontinwazzjoni jew rikorrenza ta' dumping mill-pajjiż ikkonċernat.

(32) Kif imsemmi fil-premessa (25) iktar 'il fuq, filwaqt li ntbagħat kwestjonarju lill-produttur esportatur Ċiniż li ppreżenta lilu nnifsu waqt l-eżerċizzju ta' kampjunar, il-produttur esportatur sussegwentement iddivulga d-deċiżjoni tiegħu li jieqaf jikkoopera mal-investigazzjoni għaddejja. Konsegwentement, l-ebda wieħed mill-produtturi esportaturi Ċiniżi ma kkoopera fl-investigazzjoni attwali u għalhekk kellu jsir użu mill-fatti disponibbli skont l-Artikolu 18 tar-Regolament bażiku.

(33) F'dan ir-rigward, l-awtoritajiet Ċiniżi u l-produttur esportatur Ċiniż imsemmi hawn fuq li ppreżenta ruħu matul l-eżerċizzju tal-kampjunar ġew debitament innotifikati li n-nuqqas ta' risposta għall-kwestjonarju jkun meqjus mill-Kummissjoni bħala nuqqas ta' kooperazzjoni, u li għalhekk, il-Kummissjoni setgħet tapplika l-Artikolu 18 tar-Regolament bażiku dwar is-sejbiet fir-rigward tar-RPĊ.

(34) Fuq din il-bażi, skont l-Artikolu 18(1) tar-Regolament bażiku, is-sejbiet b'rabta mal-probabbiltà tal-kontinwazzjoni jew ir-rikorrenza ta' dumping li hawn imniżżlin iktar 'l isfel kienu bbażati fuq fatti disponibbli, partikolarment dwar informazzjoni mit-talba għar-rieżami ta' skadenza, informazzjoni miġbura waqt l-investigazzjoni (bħall-forom ta' kampjunar ippreżentati mill-produtturi esportaturi ewlenin Ċiniżi li taw informazzjoni dwar is-swieq tal-esportazzjoni Ċiniżi, l-informazzjoni riċevuta waqt il-verifika tal-produttur mill-Kambodja, u l-bażi ta' dejta tal-esportazzjoni Ċiniża) u l-bażi ta' dejta Comext tal-Eurostat fil-livell TARIC (10 figuri), li tipprovdi l-volum totali u l-valur CIF totali tal-RBMs importati għall-kodiċijiet TARIC soġġetti għal miżuri. Madankollu, għandu jiġi nnutat li l-bażi ta' dejta Comext tagħmel differenza biss bejn żewġ tipi ta' RBM (jiġifieri 17-il jew 23 anell, u tipi oħra) filwaqt li hemm firxa wiesgħa ta' tipi ta' prodotti li għalihom il-prezzijiet jistgħu jvarjaw skont it-tip ta' prodott.

2. Dumping matul il-perjodu tal-investigazzjoni tar-rieżami

2.1. Pajjiż analogu

(35) Skont l-Artikolu 2(7)(a) tar-Regolament bażiku, il-valur normali għandu jiġi ddeterminat abbażi tal-prezz jew il-valur kostrutt f'pajjiż terz b'ekonomija tas-suq, jew, meta dan ma jkunx possibbli, għal kwalunkwe raġuni oħra raġonevoli, inkluż il-prezz li fil-fatt jitħallas jew li għandu jitħallas fl-Unjoni għal prodott simili, aġġustat kif xieraq, jekk hemm bżonn, biex jinkludi marġni ta' profitt raġonevoli. Għal dan il-għan, il-Kummissjoni l-ewwel investigat jekk jistax jingħażel pajjiż terz b'ekonomija tas-suq xieraq (“il-pajjiż analogu”).

(36) Fl-aħħar rieżami ta' skadenza li wassal biex jiġu imposti l-miżuri fis-seħħ, it-Tajlandja ġiet proviżorjament magħżula bħala pajjiż analogu, iżda d-dejta tal-produttur Tajlandiż ma setgħetx tiġi meqjusa fl-istadju definittiv għax l-investigazzjoni wriet li r-relazzjoni bejn il-produttur Tajlandiż u produttur Ċiniż tal-RBMs (14) aktarx kienet se tgħawweġ is-sejbiet dwar il-valur normali.

(37) Fir-rieżami ta' bħalissa, tliet pajjiżi terzi, jiġifieri t-Tajlandja, l-Indja u l-Kambodja, issemmew bħala pajjiżi analogi potenzjali fin-Notifika ta' Bidu. Dawn it-tliet pajjiżi, flimkien mar-RPĊ, irrappreżentaw madwar 99 % tal-volum totali impurtat waqt il-PIR għal ġos-suq tal-Unjoni. L-ebda parti interessata ma pproponiet xi pajjiż analogu potenzjali ieħor. Kien hemm importatur li kkonferma l-lista ta' pajjiżi proposti bħala pajjiżi analogi potenzjali, u ta informazzjoni dwar il-produtturi Indjani, Tajlandiżi u Kambodjani.

(38) Għaldaqstant, il-produtturi kollha magħrufin fit-Tajlandja, l-Indja u l-Kambodja ġew ikkuntattjati bl-għan li tinkiseb il-kooperazzjoni tagħhom. Madankollu, dawn il-produtturi infurmaw lill-Kummissjoni dwar ir-rifjut tagħhom li jieħdu sehem fl-investigazzjoni. Mill-produtturi kollha li ġew ikkuntattjati fil-pajjiżi analogi potenzjali, kien biss produttur wieħed Kambodjan li qabel li jikkoopera fl-investigazzjoni. Għalhekk, il-Kummissjoni bagħtet lil dan l-esportatur kwestjonarju meqjus li jiġbor l-informazzjoni kollha dwar il-pajjiż analogu relevanti.

(39) Wara, il-Kummissjoni wettqet żjara ta' verifika fil-bini tal-unika kumpanija li kkooperat fil-Kambodja, bl-għan li tivverifika l-informazzjoni li ġiet ippreżentata. Madankollu, waqt iż-żjara ta' verifika, ir-rappreżentant tal-kumpanija rrifjuta li jagħti informazzjoni essenzjali bħall-kontijiet awditjati u estratti mis-sistema kontabilistika. Għaldaqstant, ma kienx possibbli li jiġu vverifikati l-prezzijiet tal-kost u tal-bejgħ u li jkun hemm kontroverifika tal-volum ta' bejgħ totali rrapportat mill-kumpanija fit-tweġiba tagħha għall-kwestjonarju. Ladarba ma kienx hemm informazzjoni ta' min jorbot fuqha, ma kienx possibbli li jiġi stabbilit b'mod affidabbli l-valur normali tal-prodott ikkonċernat abbażi tad-dejta pprovduta mill-kumpanija fil-Kambodja. Il-kumpanija għaldaqstant ġiet mgħarrfa dwar id-deċiżjoni tal-Kummissjoni li ma tużax l-informazzjoni tagħha. Ma ġie rċevut l-ebda kumment mill-kumpanija.

(40) Waqt li kienet qed issir l-investigazzjoni, il-Kummissjoni saret taf li jista' jkun hemm produzzjoni f'pajjiżi terzi oħra, fosthom l-Eġittu, il-Korea t'Isfel, it-Tajwan, l-Indoneżja, it-Turkija, u l-Malasja. L-awtoritajiet ta' dawn il-pajjiżi ġew ikkuntattjati dwar il-possibbiltà li jeżistu produtturi tal-RBMs fil-pajjiż tagħhom, iżda ma waslet l-ebda risposta pożittiva sal-iskadenza definita.

(41) Konsegwentement, ma kienx possibbli għall-Kummissjoni li tagħżel pajjiż analogu xieraq għall-għan li tistabbilixxi valur normali għar-RPĊ skont l-Artikolu 2(7)(a) tar-Regolament bażiku.

2.2. Valur normali

(42) Fid-dawl tas-sitwazzjoni deskritta fit-taqsima 2.1 iktar 'il fuq, u konformi mal-Artikolu 2(7)(a) tar-Regolament bażiku, il-Kummissjoni qagħdet, għall-finijiet li jiġi determinat il-valur normali fir-RPĊ, fuq kull bażi raġonevoli oħra, jiġifieri l-prezzijiet imħallsa jew li għandhom jitħallsu fl-Unjoni għal prodott simili.

(43) Konformi mal-Artikolu 2(2) tar-Regolament bażiku, l-ewwel ġie eżaminat jekk il-volum totali tal-bejgħ domestiku waqt il-PIR tal-prodott simili lejn konsumaturi indipendenti li sar mill-produtturi tal-Unjoni li kkooperaw kienx rappreżentattiv meta mqabbel mal-volum totali tal-esportazzjoni lejn l-Unjoni, jiġifieri jekk il-volum totali ta' dan il-bejgħ domestiku kienx jirrappreżenta mill-inqas 5 % tal-volum totali tal-bejgħ f'esportazzjonijiet li sar mill-produtturi Ċiniżi fl-Unjoni.

(44) Ġie eżaminat ukoll jekk il-bejgħ domestiku tal-prodott simili jistax jitqies bħala li sar fl-andament normali tal-kummerċ skont l-Artikolu 2(4) tar-Regolament bażiku. Dan sar billi ġie stabbilit il-proporzjon ta' bejgћ domestiku bi profitt lil konsumaturi indipendenti fis-suq domestiku matul il-PIR.

(45) Billi nstab li l-bejgħ domestiku kollu sar fi kwantitajiet suffiċjenti u fl-andament normali tal-kummerċ, il-valur normali kien ibbażat fuq il-prezz domestiku reali u ġie kkalkulat bħala l-medja ponderata tal-prezzijiet tal-bejgħ domestiku kollu matul il-perjodu tal-investigazzjoni ta' rieżami.

2.3. Il-prezz tal-esportazzjoni

(46) Fin-nuqqas ta' kooperazzjoni min-naħa tal-produtturi esportaturi Ċiniżi, u għaldaqstant fin-nuqqas ta' informazzjoni speċifika dwar il-prezzijiet Ċiniżi, il-prezz tal-esportazzjoni ġie ddeterminat abbażi tal-fatti disponibbli skont l-Artikolu 18 tar-Regolament bażiku, jiġifieri l-informazzjoni tal-kampjunar ipprovduta mill-produttur esportatur Ċiniż magħruf fl-istadju tal-bidu tar-rieżami ta' skadenza, il-bażi tad-dejta Comext tal-Eurostat, u l-bażi ta' dejta tal-esportazzjonijiet Ċiniżi.

2.4. Paragun u aġġustamenti

(47) Il-paragun bejn il-valur normali u l-prezz tal-esportazzjoni sar fuq bażi ta' kif kien joħroġ mill-fabbrika. Bl-għan li jiġi żgurat tqabbil ġust bejn il-valur normali u l-prezz tal-esportazzjoni, saru aġġustamenti dovuti għad-differenzi li jaffettwaw il-prezzijiet u t-tqabbil tal-prezzijiet skont l-Artikolu 2(10) tar-Regolament bażiku. Fejn kien meħtieġ saru aġġustamenti: għal differenzi fil-kostijiet tat-trasport, l-assigurazzjoni u kostijiet oħrajn marbutin mat-trasport, abbażi tal-informazzjoni mit-talba ta' rieżami ta' skadenza.

2.5. Marġini tad-dumping

(48) Skont l-Artikolu 2(11) tar-Regolament bażiku, il-marġini tad-dumping kien stabbilit fuq bażi ta' tqabbil bejn il-medja ponderata tal-valur normali mal-medja ponderata tal-prezz tal-esportazzjoni. Il-prezz medju misjub fil-bażi ta' dejta Comext tal-Eurostat, kontroverifikata ma' informazzjoni miksuba mill-formola ta' kampjunar disponibbli, imqabbel mal-valur normali juri l-eżistenza ta' dumping.

(49) Meta tqies dak li ntqal iktar 'il fuq, u fin-nuqqas ta' informazzjoni affidabbli oħra għar-RPĊ, marġni tad-dumping uniku għall-pajjiż kollu, ibbażat fuq tqabbil ponderat bejn medja u medja u espress bħala persentaġġ tal-kost, assigurazzjoni u nol qabel ma jitħallas id-dazju tal-fruntiera tal-UE, ġie kkalkulat u nstab li kien 49 %.

2.6. Konklużjoni dwar id-dumping

(50) L-investigazzjoni stabbiliet l-eżistenza tad-dumping waqt il-PIR. Din il-konklużjoni kienet ibbażata (i) minn naħa, fuq il-prezzijiet tal-esportazzjoni kif stabbiliti mill-bażi ta' dejta Comext tal-Eurostat u minn informazzjoni miġbura permezz tal-formola ta' kampjunar kif spjegat fil-premessa (46) iktar 'il fuq; u (ii), min-naħa l-oħra, fuq il-valur normali determinat fuq il-bażi tal-prezzijiet tal-industrija tal-Unjoni, konformi mad-dispożizzjonijiet tal-Artikolu 2(7)(a) tar-Regolament bażiku għar-raġunijiet spjegati fil-premessi (35) sa (41) fuq.

3. Evidenza dwar il-probabbiltà tal-kontinwazzjoni tad-dumping

(51) Wara li nstab id-dumping waqt il-PIR, ġiet investigata l-probabbiltà tal-kontinwazzjoni tad-dumping. Fin-nuqqas ta' kooperazzjoni mill-produtturi esportaturi Ċiniżi, l-investigazzjoni qagħdet fuq il-fatti disponibbli skont l-Artikolu 18 tar-Regolament bażiku. Minħabba n-nuqqas ta' informazzjoni disponibbli pubblikament, il-Kummissjoni użat sorsi oħra ta' informazzjoni, bħall-Comext tal-Eurostat u l-bażijiet ta' dejta tal-Artikolu 14(6) tar-Regolament bażiku, formoli ta' kampjunar disponibbli mressqa mill-produtturi esportaturi Ċiniżi ewlenin, li jipprovdu informazzjoni dwar il-bejgħ tal-esportazzjonijiet lejn il-pajjiżi kollha inkluża l-Unjoni, it-talba ta' rieżami, u l-bażi ta' dejta ta' esportazzjoni Ċiniża.

(52) Fid-dawl tal-kunsiderazzjonijiet stabbiliti fil-premessi (48) sa (49) ta' hawn fuq, il-Kummissjoni kompliet tanalizza jekk kienx hemm probabbiltà li jitkompla d-dumping jekk jiskadu l-miżuri. Meta kien qed isir dan, ġew analizzati l-elementi li ġejjin: (i) il-kapaċità ta' produzzjoni u l-kapaċità ta' riżerva taċ-Ċina, (ii) l-imġiba ta' esportaturi Ċiniżi fi swieq oħrajn u (iii) l-attrattività tas-suq tal-Unjoni.

3.1. Il-kapaċità ta' produzzjoni u l-kapaċità ta' riżerva fir-RPĊ

(53) Abbażi tal-informazzjoni fit-talba għal rieżami ta' skadenza, il-kapaċità ta' produzzjoni fir-RPĊ hija stmata li hi ta' madwar 970 miljun biċċa, u l-produzzjoni attwali fir-RPĊ hija madwar 50 % ta' dan il-volum. Għaldaqstant, il-produzzjoni ta' kapaċità wieqfa stmata li hi disponibbli fir-RPĊ tirrappreżenta iktar minn erba' darbiet il-konsum tal-Unjoni. Minkejja din il-kapaċità żejda kbira li hemm bħalissa, l-informazzjoni miksuba waqt l-investigazzjoni turi li l-kapaċità fir-RPĊ għadha qed tkompli tespandi, minħabba li bħalissa qegħdin jiġu mwaqqfa produtturi ġodda. Din il-produzzjoni għalhekk tista' faċilment u malajr tiżdied sabiex jiġu trasportati volumi ikbar ta' RBMs ma' ditti magħrufin permezz ta' kanali ta' distribuzzjoni eżistenti lejn is-suq tal-Unjoni.

(54) L-ilmentaturi kkunsidraw li l-prerekwiżit ewlieni biex tiżdied il-produzzjoni huwa l-aċċess għax-xogħol li ma jeħtieġx sengħa għax l-investimenti f'dan in-negozju huma pjuttost limitati (15) u l-aċċess għall-materja prima huwa relattivament faċli fir-RPĊ. Is-sejbiet ta' investigazzjonijiet preċedenti dwar l-RBMs urew ukoll li l-manodopera u x-xogħol bl-idejn huwa l-element ewlieni li jinfluwenza l-volum ta' produzzjoni fir-RPĊ. Jekk produttur ikollu bżonn iżid il-produzzjoni jkollu jżid il-forza tax-xogħol tiegħu kif meħtieġ.

(55) Barra minn hekk, ma hemm l-ebda evidenza li tagħti x'tifhem li fil-futur qarib il-livell ta' konsum fis-suq domestiku Ċiniż jew fi swieq ta' pajjiżi terzi se jiżdied b'mod sinifikanti u b'hekk ikun kapaċi jassorbi l-kapaċità ta' riżerva li l-produtturi Ċiniżi għandhom disponibbli bħalissa, jew parti sinifikanti minnha.

(56) Abbażi ta' dan ta' hawn fuq, l-investigazzjoni kkonkludiet li l-esportaturi Ċiniżi faċilment ikunu jistgħu jespandu l-produzzjoni tagħhom u jesportaw kwantitajiet sinifikanti lejn l-Unjoni jekk il-miżuri jitħallew jiskadu.

3.2. Il-bejgħ miċ-Ċina lil pajjiżi terzi

(57) Kif imsemmi iktar 'l isfel fil-premessa (59), is-suq tal-Unjoni dejjem kien suq attraenti għall-esportaturi Ċiniżi u dawn kienu wkoll konsistentement preżenti fil-bqija tad-dinja. Skont l-istatistiċi tal-esportazzjoni Ċiniżi disponibbli, is-swieq ewlenin li fihom l-esportatur kienu attivi huma l-Istati Uniti tal-Amerka, il-Messiku, Hong Kong, it-Turkija, u l-Afrika t'Isfel. Bl-eċċezzjoni tal-Istati Uniti (16), il-prezzijiet li żammu f'dawn il-pajjiżi huma iktar baxxi minn dawk li jipprevalu fis-suq tal-Unjoni għal tipi ta' prodotti simili.

(58) F'dawn iċ-ċirkostanzi, huwa raġonevoli li wieħed jistenna li jekk il-miżuri antidumping jitħallew jiskadu, l-esportaturi Ċiniżi jerġgħu lura minn ċerti pajjiżi terzi lejn is-suq tal-Unjoni u mbagħad jimmiraw li jesportaw lejn is-suq tal-Unjoni fi kwantitajiet konsiderevoli.

3.3. L-attrattività tas-suq tal-Unjoni

(59) Is-suq tal-Unjoni minn dejjem kien suq attraenti ħafna f'termini ta' volumi u prezzijiet. L-informazzjoni li waslet fil-waqt tal-bidu tal-investigazzjoni attwali turi li l-prezzijiet tal-Unjoni huma sinifikantement ogħla meta mqabbla mal-prezzijiet tal-bejgħ lejn il-maġġoranza tal-pajjiżi terzi l-oħra.

(60) Sa mill-ewwel darba li ġew imposti dawn il-miżuri (jiġifieri l-20 ta' Jannar 1997), l-esportaturi Ċiniżi kontinwament urew interess b'saħħtu li jidħlu fis-suq tal-Unjoni. Investigazzjonijiet preċedenti wrew li l-produtturi Ċiniżi kienu qegħdin jippruvaw jevitaw il-miżuri permezz ta' prattiki ta' ċirkomvenzjoni (17), bħal pereżempju t-trasbord, modifiki żgħar, kif ukoll permezz ta' prattiki ta' assorbiment (18).

(61) Id-daqs tas-suq tal-Unjoni jista' jiġi meqjus bħala indikazzjoni ċara li l-produtturi Ċiniżi, fil-futur jippruvaw jirbħu lura sehem mis-suq fl-Unjoni.

(62) Fir-rigward tal-prezzijiet, skont l-investigazzjoni, il-prezz tal-esportazzjoni medju Ċiniż lejn swieq ta' pajjiżi terzi huwa iktar baxx mill-prezz tal-esportazzjoni medju Ċiniż lejn l-Unjoni, kif imsemmi fil-premessa (57) iktar 'il fuq. Għaldaqstant huwa ċar li s-suq tal-Unjoni jkun għażla finanzjarjament attraenti għall-esportaturi Ċiniżi, minħabba li jkunu jistgħu jbigħu bi prezzijiet ogħla fl-Unjoni mingħajr ma jipperikolaw il-bejgħ tagħhom fil-bqija tad-dinja, u xorta jkunu jistgħu joffru prezzijiet ferm orħos mill-kompetituri tagħhom billi jbigħu għal prezzijiet iddampjati. Għalhekk jista' jiġi konkluż li s-suq tal-Unjoni, wieħed mill-akbar fid-dinja, għadu attraenti għall-produtturi Ċiniżi.

3.4. Il-konklużjoni dwar il-probabbiltà tat-tkomplija tad-dumping

(63) Fid-dawl tal-kapaċità ta' riżerva li huwa stmat li hemm fir-RPĊ, kombinata mal-attrattività tas-suq tal-Unjoni f'termini tad-daqs u l-prezz tal-bejgħ, b'mod partikolari fir-rigward tal-livell tal-prezzijiet tal-esportazzjonijiet tar-RPĊ lejn pajjiżi terzi, u r-rekord ta' prattiki ta' ċirkomvenzjoni u assorbiment li seħħew fil-passat, il-Kummissjoni kkonkludiet li hemm probabbiltà kbira li t-tħassir tal-miżuri antidumping jirriżulta f'żieda sinifikanti fl-importazzjonijiet ta' RBMs li jkunu oġġett ta' dumping mir-RPĊ għal ġol-Unjoni.

D. IL-PROBABBILTÀ TA' KONTINWAZZJONI JEW RIKORRENZA TA' DUMPING

1. Il-produzzjoni tal-Unjoni u d-Definizzjoni tal-Industrija tal-Unjoni

(64) Matul il-PIR l-RBMs ġew manifatturati fl-UE mill-produtturi li ġejjin: — Ring Alliance Ringbuchtechnik GmbH, Vjenna, l-Awstrija — Industria Meccanica Lombarda srl, Offanengo, l-Italja.

(65) Iż-żewġ produtturi (l-ilmentatur ikun dak tal-ewwel) ikkooperaw fl-investigazzjoni. It-tieni produttur ukoll qiegħed jappoġġa t-talba għall-estensjoni tal-miżuri. Minħabba li ż-żewġ kumpaniji flimkien irrappreżentaw il-produzzjoni totali tal-Unjoni ta' RBMs fil-PIR, dawn huma meqjusin li jirrappreżentaw l-industrija tal-Unjoni skont it-tifsira tal-Artikoli 4(1) u 5(4) tar-Regolament bażiku. Iż-żewġ produtturi u s-sussidjarji tagħhom mhumiex relatati mal-produtturi esportaturi Ċiniżi.

2. Il-Konsum tal-Unjoni

(66) Il-konsum tal-Unjoni ġie stabbilit fuq il-bażi ta': — il-volumi tal-bejgħ tal-prodott simili mill-industrija tal-Unjoni fis-suq tal-Unjoni rrapportati fir-risposti rispettivi għall-kwestjonarju tal-produtturi tal-Unjoni, — il-volumi tal-importazzjoni tal-RMBs (livell TARIC) fis-suq tal-Unjoni rrapportat fil-Eurostat. Tabella 1 Konsum fis-suq tal-Unjoni Volum 2011 2012 2013 PIR Indiċi tal-konsum tal-Unjoni (2011 = 100) 100 87 94 85 Konsum tal-Unjoni (meded f' '000 biċċa) 100 000 — 120 000 90 000 — 110 000 100 000 — 120 000 90 000 — 110 000 Sors: Eurostat u r-risposti għall-kwestjonarji

(67) L-investigazzjoni wriet li s-suq għall-RBMs naqas bi 15 % tul il-perjodu kkunsidrat, minn madwar 100-120 miljun biċċa fl-2011 għal 90-110 miljun biċċa fil-PIR (19).

3. Importazzjonijiet mill-pajjiż ikkonċernat

(a) Il-volumi tal-importazzjoni u s-sehem tas-suq

Tabella 2

Importazzjonijiet mill-pajjiż ikkonċernat

Il-volum tal-importazzjonijiet 2011 2012 2013 PIR RPĊ (Indiċi 2011 = 100) 100 92 101 112 RPĊ (meded f' '000 biċċiet) 1 600 — 2 100 1 500 — 2 000 1 600 — 2 100 1 900 — 2 400 Sehem mis-suq 1,8 % 1,9 % 1,9 % 2,3 % Sors: Il-Eurostat u talba għal rieżami ta' skadenza

(68) Minħabba li l-miżuri attwali ta' antidumping fir-rigward tar-RPĊ ġew estiżi skont l-Artikolu 13(3) tar-Regolament bażiku fuq l-importazzjonijiet tal-prodott ikkonċernat konsenjat fil-Laos u l-Vjetnam, sabiex jiġi stabbilit it-total tal-volumi ta' importazzjonijiet tal-prodott mir-RPĊ, l-importazzjonijiet minn dawk il-pajjiżi kellhom jiġu inklużi. Madankollu, tul il-perjodu kollu kkunsidrat ma kien hemm l-ebda rekord ta' importazzjonijiet tal-prodott ikkonċernat mil-Laos u/jew il-Vjetnam.

(69) Il-volum ta' importazzjonijiet ta' RBMs li joriġinaw mir-RPĊ baqgħu f'livell baxx u relattivament stabbli waqt il-perjodu kkunsidrat, b'żieda żgħira fil-PIR. B'riżultat, is-sehem mis-suq tal-importazzjonijiet Ċiniżi żdied minn 1,8 % għal 2,3 % tul il-perjodu kkunsidrat.

(b) Prezzijiet tal-importazzjonijiet

Tabella 3

Prezzijiet medji tal-importazzjonijiet ta' RBMs mill-pajjiż ikkonċernat

2011 2012 2013 PIR RPĊ (Indiċi 2011 = 100) 100 98 95 83 RPĊ (meded EUR/'000 biċċa) 200 — 230 190 — 220 180 — 210 160 — 190 Sors: Eurostat u t-Talba għal Rieżami ta' Skadenza

(70) Il-prezz medju tal-importazzjonijiet tal-prodott ikkonċernat mir-RPĊ kien qiegħed jonqos kostantement waqt il-perjodu kkunsidrat, b'tnaqqis kumplessiv ta' 17 % bejn l-2011 u l-PIR.

(c) Il-livell tat-twaqqigħ tal-prezzijiet u s-sottokwotazzjonijiet

(71) Waqt il-PIR, ma nstabx li kien hemm twaqqigħ tal-prezz min-naħa tal-prezzijiet tal-importazzjonijiet Ċiniżi. Madankollu, irid jiġi enfasizzat li l-kalkolu jieħu kont tal-aġġustamenti fil-prezz għad-dazju tal-importazzjoni tad-dwana regolari (2,7 %) u l-kostijiet ta' wara l-importazzjoni (2 %). Wara dawn l-aġġustamenti nstab li l-prezzijiet medji tal-importazzjonijiet Ċiniżi kienu kważi fl-istess livell tal-prezzijiet mill-fabbrika tal-industrija tal-Unjoni għall-konsumaturi mhux relatati fl-Unjoni — il-marġni negattiv ta' twaqqigħ fil-prezz instab li kien ta 0,1 %. Huwa nnutat ukoll li l-kwantitajiet mibjugħin mill-produtturi esportaturi Ċiniżi kienu baxxi. Barra minn hekk, l-ilmentatur ippreżenta ċerta evidenza li t-tipi ta' prodott li bħalissa jiġi impurtat mir-RPĊ huma mekkaniżmi “speċjali”, bħal mekkaniżmi b'23 anell, jew mekkaniżmi bil-lieva. Dawn il-prodotti jkollhom komponent ta' materja prima ikbar, u l-kost tal-manodopera ogħla, u għaldaqstant ikollhom prezz ogħla mill-prodotti standard tal-industrija tal-Unjoni. Minħabba n-nuqqas ta' kooperazzjoni min-naħa tal-esportaturi Ċiniżi, dan ma setax jiġi vverifikat mad-dejta tal-esportazzjoni.

(72) Minkejja n-nuqqas ta' twaqqigħ fil-prezz, xorta ġie stabbilit marġni ta' sottokwotazzjoni ta' 3,4 % fil-PIR. Dan il-kalkolu kien ibbażat fuq il-profitt fil-mira tal-industrija tal-Unjoni ta' 5 %, jiġifieri l-istess profitt fil-mira kif użat fir-rieżami ta' skadenza preċedenti.

4. Importazzjonijiet minn pajjiżi terzi oħrajn

a) Il-volumi tal-importazzjoni u s-sehem mis-suq Tabella 4 Importazzjonijiet minn pajjiżi terzi Il-volum tal-importazzjonijiet 2011 2012 2013 PIR L-Indja (Indiċi 2011 = 100) 100 74 86 95 L-Indja (meded f' '000 biċċa) 40 000 — 45 000 30 000 — 35 000 32 000 — 38 000 39 000 — 44 000 L-Indja, sehem mis-suq 37,4 % 32,1 % 34,5 % 41,8 % Il-Kambodja (Indiċi 2013 (20) = 100) 0 0 100 222 Il-Kambodja (meded f' '000 biċċa) 0 0 3 000 — 4 000 6 000 — 9 000 Il-Kambodja, sehem mis-suq 0,0 % 0,0 % 3,2 % 7,8 % It-Tajlandja (Indiċi 2011 = 100) 100 57 62 6 It-Tajlandja (meded f' '000 biċċa) 12 000 — 16 000 6 000 — 9 000 7 000 — 10 000 500 — 1 000 It-Tajlandja, sehem mis-suq 11,1 % 7,3 % 7,3 % 0,8 % Pajjiżi terzi oħra (Indiċi 2011 = 100) 100 70 254 10 Pajjiżi terzi oħra (meded f' '000 biċċa) 500 — 1 000 300 — 600 1 000 — 2 000 50 — 100 Sehem mis-suq, pajjiżi terzi oħra 0,6 % 0,5 % 1,5 % 0,1 % Total ta' pajjiżi terzi (Indiċi 2011 = 100) 100 71 89 87 Total ta' pajjiżi terzi (meded f' '000 biċċa) 52 500 — 62 000 36 300 — 44 600 43 000 — 54 000 45 550 — 54 100 Sehem mis-suq totali, pajjiżi terzi oħra 49,1 % 39,8 % 46,6 % 50,5 % Sors: Il-Eurostat u talba għal rieżami ta' skadenza

(b) Prezzijiet tal-importazzjonijiet Tabella 5 Prezzijiet medji tal-importazzjonijiet ta' RBMs minn pajjiżi terzi 2011 2012 2013 PIR L-Indja (Indiċi 2011 = 100) 100 107 96 92 L-Indja (meded EUR/'000 biċċa) 125 — 135 138 — 145 122 — 130 115 — 125 Il-Kambodja (Indiċi 2013 (21) = 100) 0 0 100 94 Il-Kambodja (meded EUR/'000 biċċa) 0 0 135-145 130-140 It-Tajlandja (Indiċi 2011 = 100) 100 101 100 81 It-Tajlandja (meded EUR/'000 biċċa) 120 — 130 125 — 135 120-130 100 — 110 Sors: Eurostat u t-Talba għal Rieżami ta' Skadenza

(73) Waqt il-perjodu sħiħ ikkunsidrat il-pajjiż esportatur ta' RBMs lejn l-Unjoni kien l-Indja. L-importazzjonijiet minn dan il-pajjiż kellhom sehem sinifikanti mis-suq tal-Unjoni matul il-perjodu kollu kkunsidrat, li varja bejn 32 % u 42 %, bil-quċċata fil-PIR. It-tieni l-ikbar esportatur lejn l-Unjoni fil-PIR kien il-Kambodja, u għalkemm bdiet tesporta lejn l-Unjoni biss fl-2013 qiegħda żżid is-sehem mis-suq tagħha b'mod aggressiv, tant li laħqet kważi 8 % fil-PIR. Fiż-żewġ każijiet, il-produtturi esportaturi minn dawn il-pajjiżi kienu fabbriki mwaqqfa minn produtturi tal-RBMs Ċiniżi. L-investimenti tagħhom fil-produzzjoni f'dawn il-pajjiżi segwew il-miżuri imposti fuq l-RBMs Ċiniżi kif ġew estiżi lejn importazzjonijiet minn pajjiżi oħra wara bosta investigazzjonijiet kontra ċ-ċirkomvenzjoni. Fil-każ tal-Kambodja, id-delokalizzazzjoni tal-produzzjoni mis-sid Ċiniż segwiet l-impożizzjoni tal-miżuri fuq it-Tajlandja. Fl-istess waqt, fil-perjodu kkunsidrat, it-Tajlandja, li darba kienet it-tieni l-ikbar esportatur lejn l-Unjoni, kważi għebet mis-suq.

(74) Fir-rigward tal-livell tal-prezzijiet tal-importazzjonijiet minn pajjiżi terzi, għandu jiġi misħuq li l-prezzijiet tal-importazzjonijiet mill-Indja u l-Kambodja huma iktar baxxi mill-prezzijiet tal-importazzjonijiet mir-RPĊ (33 % u 27 % rispettivament).

5. Is-sitwazzjoni tal-industrija tal-Unjoni

(75) Skont l-Artikolu 3(5) tar-Regolament bażiku, l-eżami tal-probabbiltà ta' kontinwazzjoni jew rikorrenza tal-ħsara inkluda evalwazzjoni tal-fatturi ekonomiċi kollha li kellhom influwenza fuq l-istat tal-industrija tal-Unjoni waqt il-perjodu kkunsidrat.

(76) Sabiex tkun rispettata informazzjoni kummerċjali kunfidenzjali, kien neċessarju li tkun ippreżentata l-informazzjoni li tikkonċerna ż-żewġ produtturi tal-Unjoni f'forma indiċjata.

5.1. Il-produzzjoni, il-kapaċità tal-produzzjoni u l-utilizzazzjoni tal-kapaċità

Tabella 6

Il-produzzjoni, il-kapaċità u l-utilizzazzjoni tal-kapaċità

2011 2012 2013 PIR Produzzjoni '000 biċċa (indiċi) 100 96 90 82 Kapaċità '000 biċċa (indiċi) 100 100 93 93 Rata ta' utilizzazzjoni tal-kapaċità (indiċi) 100 96 96 87 Sors: Tweġibiet tal-kwestjonarju

(77) Il-produzzjoni tal-industrija tal-Unjoni naqset bi 18 % matul il-perjodu kkunsidrat. Din ix-xejra segwiet ix-xejra fil-konsum, minkejja li t-tnaqqis fil-produzzjoni tal-industrija tal-Unjoni xorta kien ftit ikbar mit-tnaqqis fil-konsum. Matul il-perjodu kkunsidrat, l-industrija tal-Unjoni esperjenzat tnaqqis fir-rata tal-utilizzazzjoni tal-kapaċità ta' 13 %, minkejja l-fatt li l-kapaċità nfisha ġiet imnaqqsa b'7 %. L-utilizzazzjoni tal-kapaċità laħqet fil-PIR il-livell baxx rekord tagħha ta' 55 % sa 65 % f'termini assoluti.

5.2. Ħażniet tal-għeluq

Tabella 7

Ħażniet tal-għeluq bħala volum

2011 2012 2013 PIR Ħażniet tal-għeluq '000 biċċa (indiċi) 100 83 95 89 Sors: Tweġiba għall-kwestjonarju

(78) Il-livelli tal-ħażna fi tmiem is-sena tal-Unjoni naqsu bi 11 % fil-perjodu kkunsidrat. Madankollu, meta jittieħed kont tat-tnaqqis simultanju fil-produzzjoni, il-livelli tal-ħażna inżammu fuq livell relattivament stabbli, li ġie meqjus bħala xi ħaġa normali mill-produtturi tal-Unjoni.

5.3. Il-volumi ta' bejgħ u s-sehem mis-suq

Tabella 8

Volum tal-bejgħ u sehem mis-suq

2011 2012 2013 PIR Volum ta' bejgħ (total tal-UE) '000 biċċa (indiċi) 100 103 98 82 Volum ta' bejgħ (mhux relatat, tal-UE) '000 biċċa (indiċi) 100 104 95 82 Sehem mis-suq (indiċi) 100 119 105 96 Sors: Tweġibiet tal-kwestjonarju

(79) Il-volumi ta' bejgħ tal-industrija tal-Unjoni lill-konsumaturi mhux relatati naqsu bi 18 % fil-perjodu kkunsidrat. Minkejja li r-raġuni ewlenija għal dan it-tnaqqis kienet it-tnaqqis simultanju fil-konsum, għandu jkun sottolinjat li t-tnaqqis fil-volumi ta' bejgħ kien ikbar mit-tnaqqis fil-konsum. Bħala riżultat, is-sehem mis-suq tal-industrija tal-Unjoni naqas b'4 %.

5.4. Prezzijiet u fatturi li jaffettwaw il-prezzijiet

Tabella 9

Prezzijiet tal-bejgħ (mhux relatati)

2011 2012 2013 PIR Prezzijiet medji tal-bejgħ EUR/'000 biċċa (indiċi) 100 96 94 99 Sors: Tweġibiet tal-kwestjonarju

(80) Il-prezzijiet tal-bejgħ tal-unjoni fis-suq tal-Unjoni fil-PIR kienu kważi fl-istess livell kif fil-bidu tal-perjodu kkunsidrat.

5.5. Impjiegi u produttività

Tabella 10

Impjiegi u produttività

2011 2012 2013 PIR Impjiegi (indiċi) 100 97 95 91 Produttività tax-xogħol (indiċi) 100 99 94 89 Kost medju tal-forza tax-xogħol (indiċi) 100 92 87 83 Sors: Tweġibiet tal-kwestjonarju

(81) L-impjieg fl-ekwivalenti ta' ingaġġ full-time naqas b'9 % fil-perjodu kkunsidrat, li huwa riżultat ta' ristrutturar tal-industrija tal-Unjoni. Fl-istess waqt, il-kostijiet tax-xogħol medji tnaqqsu wkoll bi 17 %. Madankollu, minħabba li fl-istess perjodu l-produzzjoni naqset b'mod drammatiku kif muri fil-premessa (77), il-produttività tax-xogħol naqset fil-perjodu kkunsidrat bi 11 %.

5.6. L-ispiża tal-produzzjoni u profittabilità

Tabella 11

L-ispiża tal-produzzjoni u profittabilità

2011 2012 2013 PIR Kost tal-produzzjoni (indiċi) 100 101 95 100 Profittabilità (indiċi) 100 – 78 79 62 Sors: Tweġibiet tal-kwestjonarju

(82) Waqt il-perjodu kkunsidrat, ħlief is-sena 2012, l-industrija tal-Unjoni rnexxielha tagħmel profitt, minkejja li l-profittabbiltà tagħha kienet ferm taħt il-profitt fil-mira ta' 5 %. Barra minn hekk, ix-xejra hija waħda ta' tnaqqis.

(83) It-tnaqqis fil-profittabbiltà hija prinċiparjament dovuta għat-tnaqqis fil-prezz tal-bejgħ. Minkejja l-użu veru baxx tal-kapaċità, il-kost ta' produzzjoni medju fil-PIR ma żdiedx fuq il-livell tal-2011, l-iktar minħabba t-tnaqqis fl-ispejjeż tal-manodopera wara l-isforzi ta' ristrutturar min-naħa tal-produtturi tal-Unjoni.

5.7. Investimenti, redditu fuq l-investimenti u fluss tal-flus

Tabella 12

Investimenti, redditu fuq l-investimenti u fluss tal-flus

2011 2012 2013 PIR Investimenti annwali (indiċi) 100 343 260 286 Dħul fuq l-investiment (indiċi) 100 – 17 74 88 Fluss tal-flus (indiċi) 100 82 145 57

(84) L-investigazzjoni wriet li l-industrija tal-Unjoni kienet kapaċi żżomm livell relattivament għoli ta' investimenti fil-perjodu kkunsidrat, b'redditu għoli fuqhom (bl-eċċezzjoni tal-2012, li fiha sar telf). L-industrija tal-Unjoni rnexxielha wkoll iżżomm fluss tal-flus pożittiv matul il-perjodu kollu kkunsidrat, minkejja li dan naqas b'43 % waqt il-PIR meta mqabbel mal-livell tas-sena 2011. L-industrija tal-Unjoni ma rrappurtat l-ebda diffikultajiet biex tiġbor il-kapital matul il-perjodu kkunsidrat.

5.8. Id-daqs tad-dumping u l-irkupru minn dumping tal-passat

(85) Kif ġie konkluż fil-premessa (49), abbażi tal-aħjar fatti disponibbli, l-investigazzjoni stabbiliet l-eżistenza ta' dumping sostanzjali waqt il-PIR ta' 49 %.

(86) Meta wieħed iqis l-importazzjoni oġġett ta' dumping mir-RPĊ, u ċ-ċirkomvenzjoni kontinwa u l-prattiki ta' assorbiment mill-passat, jista' jiġi konkluż li l-industrija tal-Unjoni għadha ma rkupratx għalkollox mill-effetti tad-dumping li sar fil-passat waqt il-perjodu kkunsidrat, minkejja li ċertu tnaqqis f'indikaturi ta' ħsara bħall-volumi tal-bejgħ u l-produzzjoni ma jistgħux jiġu attribwiti mill-pajjiż ikkonċernat minħabba l-livell baxx tagħha fil-perjodu, iżda li minflok huma riżultat ta' tnaqqis fil-konsum.

5.9. Attività ta' esportazzjoni tal-industrija tal-Unjoni

(87) L-industrija tal-Unjoni esportat biss volumi negliġibbli fil-perjodu kkunsidrat, u għalhekk ġie konkluż li l-esportazzjonijiet ma kellhom l-ebda impatt fuq is-sitwazzjoni tal-industrija tal-Unjoni.

5.10. Konklużjoni dwar is-sitwazzjoni tal-industrija tal-Unjoni

(88) L-investigazzjoni wriet li t-tkomplija tal-miżuri mill-2010 ħalliet lill-industrija tal-Unjoni żżomm profittabbiltà pożittiva prattikament fil-perjodu kollu kkunsidrat. Madankollu, il-profittabbiltà miksuba kienet ferm iktar baxxa mill-profitt fil-mira (5 %), iżda ppermettiet lill-industrija tal-Unjoni tagħmel xi investimenti u żżomm sehem mis-suq relattivament għoli.

(89) L-indikaturi ta' ħsara oħrajn juru li s-sitwazzjoni ekonomika tal-industrija hija diffiċli, f'kuntest ta' kompetizzjoni globali u konsum li qiegħed jonqos. L-industrija tal-Unjoni rrispondiet għal dawn l-isfidi billi rristrutturat l-impjieg tagħha u investiet fil-modernizzazzjoni tal-prodott.

(90) Qiegħed jiġi għalhekk konkluż li l-industrija tal-Unjoni ma ġarrbet l-ebda dannu materjali matul il-perjodu ta' investigazzjoni tar-rieżami ta' skadenza.

6. Il-probabbiltà ta' rikorrenza ta' ћsara

(91) L-industrija tal-Unjoni rristrutturat l-attivitajiet tagħha u bbenefikat mill-miżuri antidumping. Madankollu, għalkemm dawn il-miżuri kienu imposti għall-ewwel darba fl-1997, dawn kienu effettivi b'mod sħiħ biss meta l-effetti tal-prattiċi ta' assorbiment u ta' evażjoni ġew paċuti.

(92) Huwa f'dan il-kuntest li l-probabbiltà ta' rikorrenza ta' ħsara jekk il-miżuri jitħallew jiskadu huwa analizzat skont l-Artikolu 11(2) tar-Regolament bażiku.

(93) Peress li l-ebda wieħed mill-produtturi esportaturi Ċiniżi ma kkoopera fl-investigazzjoni, is-sejbiet rigward ir-RPĊ kellhom ikunu bbażati fuq l-aqwa fatti disponibbli skont l-Artikolu 18 tar-Regolament bażiku, partikolarment it-talba għal rieżami ta' skadenza.

(94) Kif diġà ġie konkluż fil-premessi (50) u (63), l-esportaturi Ċiniżi xorta komplew jagħmlu d-dumping, u hemm probabbiltà li dan jitkompla.

(95) Barra minn dan, kif spjegat fil-premessa (59), l-esportaturi Ċiniżi qatt ma tilfu l-interess fis-suq tal-Unjoni, kif ġie muri b'mod partikolari bil-prattiki ta' assorbiment u ċirkomvenzjoni passati tagħhom.

(96) Kif ġie konkluż fil-premessi (53) u (61) il-produtturi esportaturi Ċiniżi għandhom kapaċitajiet ta' riżerva enormi għall-produzzjoni tal-prodott ikkonċernat, u s-suq tal-unjoni huwa partikolarment attraenti għalihom minħabba d-daqs tiegħu u l-livell tal-prezzijiet relattivament għoli.

(97) Barra minn hekk, l-istatistiċi tal-importazzjoni u l-volumi ta' produzzjoni tal-produtturi tal-Unjoni qegħdin juru wkoll stampa ta' suq li qiegħed jinxtorob. Sinjal tipiku ta' suq li qiegħed jinxtorob hija l-kompetizzjoni estensiva għall-volum li jifdal. Hemm probabbiltà qawwija li bil-kapaċità ta' riżerva attwali fir-RPĊ, ikun hemm żieda qawwija fl-importazzjonijiet oġġett ta' dumping bi prezz baxx jekk il-miżuri jitħallew jiskadu.

(98) Dawn il-fatturi kollha flimkien jindikaw li r-RPĊ malajr tista' tesporta kwantitajiet sinifikanti tal-prodott ikkonċernat bi prezzijiet li huma l-oġġett ta' dumping lejn is-suq tal-Unjoni saħansitra mingħajr il-ħtieġa li tirridirezzjona l-bejgħ tagħha minn swieq oħra jekk il-miżuri jitħallew jiskadu. Li kieku jseħħ dan l-industrija tal-Unjoni tiffaċċja tnaqqis immedjat fil-bejgħ tagħha u l-prezzijiet tal-bejgħ, li mbagħad jaffettwa l-użu tal-kapaċità u l-profitt, li diġà huma baxxi. Jekk dawn l-indikaturi tal-ħsara jiddeterjoraw, l-irkupru tal-industrija tal-Unjoni malajr jiġi mreġġa' lura, u aktarx terġa' ssir ħsara materjali.

E. L-INTERESS TAL-UNJONI

1. Introduzzjoni

(99) Skont l-Artikolu 21 tar-Regolament bażiku, ġie eżaminat jekk iż-żamma tal-miżuri eżistenti tmurx kontra l-interess tal-Unjoni b'mod ġenerali. Id-determinazzjoni tal-interess tal-Unjoni kienet ibbażata fuq apprezzament tal-interessi differenti involuti, jiġifieri dawk tal-industrija tal-Unjoni, tal-importaturi, u tal-utenti.

2. L-interess tal-industrija tal-Unjoni

(100) Kif spjegat fil-premessa (90), il-miżuri ppermettew lill-industrija tal-Unjoni tikkonsolida l-pożizzjoni tagħha u tibda r-ristrutturar. Fl-istess waqt, ġie konkluż ukoll fil-premessa (98) li l-industrija tal-Unjoni aktarx tesperjenza deterjorazzjoni serja tas-sitwazzjoni tagħha fil-każ li l-miżuri tal-antidumping fir-rigward tar-RPĊ jitħallew jiskadu. Għaldaqstant, jista' jiġi konkluż li t-tkomplija tal-miżuri kontra ċ-Ċina tkun ta' benefiċċju għall-industrija tal-Unjoni.

3. L-interess tal-importaturi u l-utenti

(101) L-importaturi u l-utenti kollha magħrufa ġew infurmati dwar il-bidu tar-rieżami. Madankollu, il-Kummissjoni ma rċeviet l-ebda kooperazzjoni mill-utenti mhux relatati, u kooperazzjoni verament limitata minn importaturi mhux relatati, jiġifieri minn kumpanija waħda biss li timporta mir-RPĊ.

(102) L-importatur li kkoopera, fil-prinċipju, ma kienx kontra ż-żamma tal-miżuri. Infatti, l-importazzjonijiet tiegħu mir-RPĊ kienu negliġibbli fir-RIP, u d-dejta tal-importazzjonijiet tiegħu turi li minħabba l-miżuri fis-seħħ diġà bidel il-fornituri tiegħu. Għaldaqstant, iż-żamma tal-miżuri ma jkollhiex impatt fuq is-sitwazzjoni tiegħu.

4. Konklużjoni

(103) Meta wieħed iqis l-elementi analizzati fil-premessi (100) sa (102), kif ukoll il-fatt li l-importazzjonijiet mir-RPĊ jammontaw għal madwar 2 % tal-konsum tal-Unjoni, ma hemm l-ebda raġuni li wieħed jassumi li ż-żamma tal-miżuri tmur kontra l-interess tal-Unjoni. Għaldaqstant, ġie konkluż li ma hemmx raġunijiet konvinċenti għall-interess tal-Unjoni kontra ż-żamma tal-miżuri tal-antidumping attwali fir-rigward tar-RPĊ.

F. ŻVELAR U MIŻURI TA' ANTIDUMPING

(104) Il-partijiet interessati kollha li kkooperaw ġew infurmati bil-fatti u l-kunsiderazzjonijiet essenzjali li abbażi tagħhom huwa meqjus xieraq li jinżammu l-miżuri eżistenti antidumping fuq l-importazzjonijiet ta' RBMs mir-RPĊ. Il-partijiet interessati ġew mogħtija wkoll il-possibbiltà li jressqu kummenti sussegwenti għal dik id-divulgazzjoni. Ma waslu l-ebda kummenti.

(105) Minn dak li ntqal iktar 'il fuq jirriżulta, skont id-dispożizzjonijiet tal-Artikolu 11(2) tar-Regolament bażiku, li l-miżuri antidumping applikabbli għall-importazzjonijiet tal-RBMs li joriġinaw mir-RPĊ għandhom jinżammu.

(106) B'konsegwenza, l-estensjoni tal-miżuri għall-prodott ikkonċernat li joriġina mir-RPĊ għal importazzjonijiet konsenjati mill-Vjetnam (22) u r-Repubblika Demokratika tal-Poplu tal-Laos (23), kemm jekk huma ddikjarati li joriġinaw fil-Vjetnam u r-Repubblika Demokratika tal-Poplu tal-Laos jew le, għandhom jinżammu wkoll.

(107) Il-Kumitat stabbilit bl-Artikolu 15(1) tar-Regolament bażiku ma tax opinjoni,

ADOTTAT DAN IR-REGOLAMENT:

Artikolu 1

1. Huwa b'dan impost dazju definittiv antidumping fuq importazzjonijiet ta' ċerti mekkaniżmi tal-illegar bl-anelli, attwalment klassifikabbli taħt il-kodiċi NM ex 8305 10 00, li joriġinaw mir-Repubblika tal-Poplu taċ-Ċina.

2. Għall-iskop ta' dan l-Artikolu, mekkaniżmi tal-illegar bl-anelli jikkonsistu minn żewġ folji jew fili tal-azzar b'tal-inqas erba' nofs anelli magħmula b'fil tal-azzar imwaħħal magħhom, u li jinżammu flimkien b'għatu tal-azzar. Dawn jistgħu jinfetħu billi tiġbed in-nofs anelli jew permezz ta' mekkaniżmu ta' azzjonar żgħir tal-azzar imwaħħal mal-mekkaniżmu tal-illegar bl-anelli.

3. Ir-rata applikabbli tad-dazju definittiv antidumping fuq il-prezz nett u liberu-fil-fruntiera-Komunitarja, qabel id-dazju, tkun kif ġej:

(a) għall-mekkaniżmi li għandhom 17-il jew 23 ċirku (Kodiċi TARIC 8305100021, 8305100023, 8305100029 u 8305100035), l-ammont tad-dazju għandu jkun ugwali għad-differenza bejn il-prezz minimu ta' importazzjoni ta' EUR 325 kull 1 000 biċċa u l-prezz nett, liberu-fil-fruntiera tal-Unjoni, qabel id-dazju;

(b) għall-mekkaniżmi barra minn dawk li għandhom 17-il jew 23 ċirku (Kodiċi TARIC 8305100011, 8305100013, 8305100019 u 8305100034) Rata ta' dazju Kodiċi TARIC addizzjonali Ir-Repubblika tal-Poplu taċ-Ċina: — World Wide Stationery Mfg, Hong Kong, ir-Repubblika tal-Poplu taċ-Ċina 51,2 % 8934 — kull kumpanija oħra 78,8 % 8900

Artikolu 2

Sakemm ma jkunx speċifikat mod ieħor, japplikaw id-dispożizzjonijiet fis-seħħ dwar id-dazji doganali.

Artikolu 3

Dan ir-Regolament jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, il-11 ta' Mejju 2016. Għall-Kummissjoni Il-President Jean-Claude JUNCKER

(1) ĠU L 343, 22.12.2009, p. 51.

(2) Ir-Regolament tal-Kunsill (KE) Nru 119/97 tal-20 ta' Jannar 1997 li jimponi dazji definittivi kontra d-dumping fuq l-importazzjonijiet ta' ċerti ligaturi li jaħdmu b'mekkaniżmu ta' ċrieki u li ġejjin mill-Malasja u r-Repubblika Popolari taċ-Ċina u li jiġbor definittivament id-dazju proviżjonali imposti (ĠU L 22, 24.1.1997, p. 1).

(3) Regolament tal-Kusill (KE) Nru 2100/2000 tad-29 ta' Settembru 2000 li jemenda ir-Regolament (KE) Nru 119/97 dwar importazzjonijiet ta' ċerti mekkaniżmi ta' l-illegar biċ-ċrieki li joriġinaw fir-Repubblika Popolari taċ-Ċina (ĠU L 250, 5.10.2000, p. 1).

(4) Ir-Regolament tal-Kunsill (KE) Nru 1208/2004 tat-28 ta' Ġunju 2004 li jestendi l-miżuri ta' kontra d-dumping imposti mir-Regolament (KE) Nru 119/97 dwar importazzjonijiet ta' ċerti mekkaniżmi ta' l-illegar biċ-ċrieki li joriġinaw fir-Repubblika Popolari taċ-Ċina b'importazzjoni ta' ċerti mekkaniżmi ta' l-illegar biċ-ċrieki kkunsinnati mir-Repubblika Soċjalista tal-Vjetnamm (ĠU L 232, 1.7.2004, p. 1).

(5) Notice of initiation of an expiry review of the anti-dumping measures applicable to imports of certain ring binder mechanisms originating in the People's Republic of China (ĠU C 21, 24.1.2002, p. 25).

(6) Regolament tal-Kunsill (KE) Nru 2074/2004 tad-29 ta' Novembru 2004 li jimponi dazju definittiv kontra d-dumping fuq importazzjonijiet ta' ċerti mekkaniżmi tal-binders biċ-ċrieki li joriġinaw mir-Repubblika Popolari taċ-Ċina (ĠU L 359, 4.12.2004, p. 11).

(7) Regolament tal-Kunsill (KE) Nru 33/2006 tad- 9 ta' Jannar 2006 li jestendi d-dazji definittivi anti-dumping imposti bir-Regolament (KE) Nru 2074/2004 fuq l-importazzjonijiet ta' ċerti mekkaniżmi ta' ring binders li joriġinaw mir-Repubblika Popolari taċ-Ċina għal importazzjonijiet tal-istess prodott ikkunsinnati mir-Repubblika Popolari Demokratika tal-Lao (ĠU L 7 12.1.2006 p. 1).

(8) Ir-Regolament tal-Kunsill (KE) Nru 818/2008 tat-13 ta' Awwissu 2008 li jemenda ir-Regolament tal-Kunsill (KE) Nru 2074/2004 li jimponi dazju anti-dumping definittiv fuq l-importazzjoni ta' ċertu mekkaniżmi tal-fajls bl-anelli li joriġinaw mir-Repubblika Popolari taċ-Ċina u jittermina l-investigazzjoni dwar il-possibbiltà ta' evażjoni tal-miżuri anti-dumping imposti minn dak ir-Regolament permezz ta' importazzjoni ta' ċertu mekkaniżmi tal-fajls bl-anelli kkunsinjati mit-Tajlandja, sew jekk iddikjarati li joriġinaw mit-Tajlandja u sew jekk le (ĠU L 221, 19.8.2008, p. 1).

(9) Ir-Regolament ta' implimentazzjoni tal-Kunsill (UE) Nru 157/2010 tat-22 ta' Frar 2010 li jimponi dazju anti-dumping definittiv fuq importazzjonijiet ta' ċerti ligaturi li jaħdmu b'mekkaniżmu ta' ċrieki li joriġinaw fir-Repubblika Popolari taċ-Ċina wara reviżjoni ta' skadenza skont l-Artikolu 11(2) tar-Regolament (KE) Nru 384/96 (ĠU L 49, 26.2.2010, p. 1).

(10) Ir-Regolament ta' Implimentazzjoni tal-Kunsill (UE) Nru 792/2011 tal-5 ta' Awwissu 2011 li jimponi dazju anti-dumping definittiv u jiġbor b'mod definittiv id-dazju provviżorju impost fuq l-importazzjonijiet ta' ċerti mekkaniżmi tal-illegar bl-anelli li joriġinaw mit-Tajlandja (ĠU L 204, 9.8.2011, p. 11).

(11) Notifika dwar l-iskadenza imminenti ta' ċerti miżuri tal-antidumping (ĠU C 164, 29.5.2014, p. 21).

(12) Minħabba l-fatt li hemm biss żewġ produtturi tal-Unjoni, iċ-ċifra eżatta mhijiex tiġi żvelata.

(13) Notifika ta' bidu ta' rieżami tal-iskadenza tal-miżuri antidumping applikabbli għall-importazzjonijiet ta' ċerti ligaturi li jaħdmu b'mekkaniżmu ta' ċrieki li joriġinaw fir-Repubblika Popolari taċ-Ċina u estiżi għall-Vjetnam u għar-Repubblika Demokratika Popolari tal-Laos (ĠU C 67, 25.2.2015, p. 15).

(14) Ara, b'mod partikolari, il-premessi 28, 29, u 38 tar-Regolament ta' Implimentazzjoni tal-Kunsill (UE) Nru 157/2010 tat-22 ta' Frar 2010 li jimponi dazju anti-dumping definittiv fuq importazzjonijiet ta' ċerti ligaturi li jaħdmu b'mekkaniżmu ta' ċrieki li joriġinaw fir-Repubblika Popolari taċ-Ċina wara reviżjoni ta' skadenza skont l-Artikolu 11(2) tar-Regolament (KE) Nru 384/96 (ĠU L 49, 26.2.2010, p. 1).

(15) Ara l-premessa 38 tar-Regolament ta' implimentazzjoni tal-Kunsill (UE) Nru 157/2010 tat-22 ta' Frar 2010 li jimponi dazju anti-dumping definittiv fuq importazzjonijiet ta' ċerti ligaturi li jaħdmu b'mekkaniżmu ta' ċrieki li joriġinaw fir-Repubblika Popolari taċ-Ċina wara reviżjoni ta' skadenza skont l-Artikolu 11(2) tar-Regolament (KE) Nru 384/96 (ĠU L 49, 26.2.2010, p. 1).

(16) Il-prezzijiet fl-Istati Uniti huma ogħla għax il-prodotti huma differenti. Il-biċċa l-kbira tal-esportazzjonijiet tikkonsisti fi tliet anelli b'mekkaniżmu li jattivahom.

(17) Kif imsemmi fil-premessi (3) u (5) iktar 'il fuq.

(18) Kif imsemmi fil-premessa (2) iktar 'il fuq.

(19) Qed jingħataw meded biss biex tiġi protetta l-kunfidenzjalità tad-dejta taż-żewġ produtturi tal-Unjoni.

(20) L-importazzjoni mill-Kambodja bdiet fl-2013.

(21) L-importazzjonijiet mill-Kambodja bdew fl-2013.

(22) Ir-Regolament (KE) Nru 1208/2004.

(23) Ir-Regolament (KE) Nru 33/2006.